নগরঘাটা, সাতক্ষীরা ১৫ মে, রবিবার : অদ্য বাদ যোহর যেলার তালা থানাধীন নগরঘাটা- চোখারকান্দা আহলেহাদীছ জামে মসজিদে অনুষ্ঠিত সুধী সমাবেশে প্রদত্ত প্রধান অতিথির ভাষণে মুহতারাম আমীরে জামাআত প্রফেসর ডঃ মুহাম্মাদ আসাদুল্লাহ আল-গালিব উপরোক্ত আহবান জানান। তিনি বলেন, রাসূলুল্লাহ (ছাঃ)-এর সুন্নাতের পূর্ণাঙ্গ অনুসরণ ব্যতীত পরকালে নাজাত পাওয়া সম্ভব নয়। অথচ সুন্নাহর নামে চারদিকে চলছে বিদআতের ছড়াছড়ি। যঈফ, জাল ও বানাওয়াট হাদীছকে পুঁজি করে এমনকি স্রেফ কল্পকাহিনী ছড়িয়ে একশ্রেণীর লোক তাদের ব্যবসা জমজমাট রেখেছে। ছহীহ হাদীছের বাণী তাদের কর্ণকুহরে প্রবেশ করে না। ফলে সাধারণ মুসলমানরা বিভ্রান্ত হচ্ছে। তিনি বলেন, এই বিভ্রান্তি থেকে মুক্তি দানের জন্য পবিত্র কুরআন ও ছহীহ হাদীছের নির্ভেজাল ও স্বচ্ছ দাওয়াত নিয়ে ময়দানে নেমেছে আহলেহাদীছ আন্দোলন বাংলাদেশ। তিনি বলেন, জামাআতবদ্ধ প্রচেষ্টা ব্যতীত এককভাবে সমাজ সংস্কার সম্ভব নয়। তিনি সকলকে আন্দোলন-এর ইমারতের অধীনে ঐক্যবদ্ধ হয়ে সমাজ সংস্কারে এগিয়ে আসার আহবান জানান। তিনি ২০০৫ সালের ২২ ফেব্রুয়ারী কারাবরণের পর থেকে মা-বোনদের প্রাণভরা দোআ ও তাদের অবদানের কথা স্মরণ করে আবেগময় কণ্ঠে তাদের প্রতি কৃতজ্ঞতা প্রকাশ করেন এবং দোআ করেন। তিনি মা-বোনদেরকে আহলেহাদীছ মহিলা সংস্থার অন্তর্ভুক্ত হয়ে সমাজ সংস্কারে এগিয়ে আসার আহবান জানান এবং তাদের সন্তানদেরকে সোনামণি ও আহলেহাদীছ যুবসংঘের সদস্য করার আহবান জানান। এই সময় স্থানীয় জনগণের পক্ষ হতে অত্রাঞ্চলে আমীরে জামাআতের মরহুম পিতা মাওলানা আহমাদ আলীর ও অন্যান্য আলেমদের অবদানের কথা বর্ণনা করা হলে তিনি সকলের প্রতি কৃতজ্ঞতা প্রকাশ করেন।  নগরঘাটা ইউনিয়নের সাবেক চেয়ারম্যান জনাব তাজুল ইসলাম সরদারের পূর্বামন্ত্রণে সাড়া দিয়ে মুহতারাম আমীরে জামাআত তাঁর সফর সঙ্গীদের নিয়ে সাতক্ষীরা থেকে রাজশাহী ফেরার পথে দুপুর ১-৩০ মিনিটে সেখানে উপস্থিত হন। অতঃপর বাদ যোহর আমীরে জামাআতের উদ্যোগে প্রতিষ্ঠিত জামে মসজিদের  বারান্দায় দাঁড়িয়ে সমবেত মুছল্লীদের উদ্দেশ্যে বক্তব্য রাখেন। এ সময়ে মসজিদের সামনে শামিয়ানার নীচে বসে এবং পাশে দাঁড়িয়ে শত শত মুছল্লী এবং মসজিদ সংলগ্ন দুপাশের বাগানে দাঁড়িয়ে বিপুল সংখ্যক মহিলা আমীরে জামাআতের বক্তব্য শ্রবণ করেন। আমীরে জামাআতের আগমন উপলক্ষে উক্ত গ্রামে ও আশেপাশে ব্যাপক সাড়া পড়ে যায়। মোটর সাইকেল শোভাযাত্রা সহ তাঁকে স্বাগত জানানো এবং রাস্তার দুপার্শ্বে সারিবদ্ধভাবে দাঁড়িয়ে থেকে যুবক-বৃদ্ধ বাচ্চাদের মুহুর্মুহু শ্লোগানে চারিদিকে মুখরিত হয়ে ওঠে। গোটা গ্রামে ও এলাকায় যেন আনন্দের বন্যা বয়ে যায়।  সুধী  সমাবেশে বক্তব্য শেষে মুহতারাম আমীরে জামাআত সফর সঙ্গীদের নিয়ে জনাব তাজুল ইসলাম চেয়ারম্যানের বাড়ীতে আতিথেয়তা গ্রহণ করেন। এ সময়ে তাঁর সফর সঙ্গীদের মধ্যে ছিলেন আন্দোলন-এর কেন্দ্রীয় প্রধান উপদেষ্টা প্রফেসর নযরুল ইসলাম, কেন্দ্রীয় প্রচার ও প্রশিক্ষণ সম্পাদক ডঃ মুহাম্মাদ সাখাওয়াত হোসাইন, শূরা সদস্য ড. এ.এস.এম. আযীযুল্লাহ ও অধ্যাপক শেখ রফীকুল ইসলাম, ঢাকা যেলা আন্দোলন-এর অর্থ সম্পাদক কাযী হারূনুর রশীদ, বগুড়া যেলা আন্দোলন-এর সভাপতি আব্দুর রহীম ও সদস্য আনীসুর রহমান, আল-হেরা শিল্পী গোষ্ঠী প্রধান জনাব শফীকুল  ইসলাম, সাতক্ষীরা যেলা আন্দোলন-এর সভাপতি মাওলানা আব্দুল মান্নান, সহ-সভাপতি মাওলানা ফযলুর রহমান, সাধারণ সম্পাদক মাওলানা আলতাফ হোসাইন, যেলা যুবসংঘ-এর সাবেক সাধারণ সম্পাদক মুযাফফর হোসাইন সহ যেলার বিভিন্ন পর্যায়ের দায়িত্বশীল ও নেতৃবৃন্দ। অতঃপর বিকাল ৪-টার সময় আমীরে জামাআত রাজশাহীর উদ্দেশ্যে রওয়ানা হন এবং রাত্রি ১১-টায় মারকাযে পৌঁছেন। ফালিল্লাহিল হাম্দ।